桐柏崇道觀
作者：太史章
朝代：宋

paragraphs: 神僊隠居尚深渺，徑迂不欲與世通。
必求峭拔出林杪，俯視左右環羣峰。
飛泉不測源所自，瀑注一落千丈虹。
步躋石磴旋盤折，翠蔭蒙密多長松。
唐聞馬練師，晉傳葛仙翁。
丹灰已死不復熾，獨有翰墨留遺蹤。
定知華表立歸鶴，誰見靈湫藏蟄龍。
白雲子，信亦稀，藐視聲利如塵泥。
仕途捷徑非我樂，不死之鄉終欲歸。
玉霄峰前烟撲撲，金庭宮外雲霏霏。
哀猿嘯斷月不古，桃杏得春還滿枝。
風馭寥寥何處在，孤墳棺殮只空衣。